JANM SOLEY!!! | BELNEGES
13 / 06 Poste nan BELNEGES, Bote DEYO, Swen Po
Jan sa bèl, lè w anpenpan depi nan pwent cheve w rive nan pwent zòtèy pye w. Sa twò bèl, lè yon bèlnègès ap pran swen sa ki pou li. Mete sou sa, si pwodui w ap itilize yo se pwodui natirèl, ou ka jwenn anndan lakay ou, pa gen pwoblèm pyès. Non sèlman ou pap depanse anpil lajan epi tou rezilta w ap nan plan men w.
Kite m al pataje yon bon ti resèt ak ou k ap ba w bon rezilta sou 2 ti chèz…
Bèl janm, byen bèl, byen swa. Ou ka gen sa, nan yon bat je.
Gade nan kizin lakay ou a, pran:
Yon ti lwil doliv: Ekstrè lwil doliv ki natirèl la se yon pwodui mirak. Li chaje bon engredyan ladann tankou vitamin E ak vitamin K. Li pa gen pwoteyin ladann. Li se youn nan meyè idratan natirèl ki egziste.
Yon kiyè myèl: Myèl, se yon sous « anti-oxydants » natirèl ki ede po a gen mwens rid e vyeyi mwen vit. Li ede po a rete idrate, paske li gen kapasite pou l kenbe dlo ki nan selil yo. Se youn nan pi bon engredyan, ki ka kontrekare bakteri ki ka fè w genyen bouton ak tach nwa.
Yon kiyè sik wouj/blan: Sik la se youn nan pwodui eksfolyan natirèl ki egziste.Li gen yon engredyan ki rele « glycolic acid » ladann ki fè po a eklatan e fè l kenbe yon sèl koulè. Li gen kapasite pou l retire tout salte ak selil ki mouri sou po a. Sa ki pral pèmèt li rejwenn ekla l.
Yon kiyè ji sitwon: Sitwon se youn nan premye sous vitamin C. Li ede w kenbe po w yon sèl koulè ini, pandan l ap efase tach ki pi fonse li jwenn sou po w yo. Li ede kenbe po an fèm tou, paske li bouche ti twou ki sou po a (pò).
-Yon razwa
Preparasyon: Pran asid sitwon an, brase l ak sik la jiskaske li fè yon sèl. Si w ta wè l twò dlo, ajoute yon ti sik anplis men pa kite tout sik la fin fonn nèt. Aprè sa, ajoute myèl la, ak lwil doliv la epi brase yo ansanm. Si w fè plis pase kantite sa a, ou ka chèche yon bokal ou mete l, epi ou mete l nan frijidè.
Pran melanj sa a, pase l sou tout janm ou. Pran razwa a, kòmanse raze plim ki nan janm ou yo. Repete pwosesis sa a pou tou lè de janm ou. Lè w fin raze w nèt, pran yon ti sèvyèt ki mouye nan yon ti dlo tyèd, pase l pou retire rès pwodui ki rete yo. Pase lwil osnon krèm ou konn mete dabitid la.
Se di m ap di w, ti resèt sa a plis pase yon resèt mirak. Ou pap janm pase yon mwa ankò, san w pa bay bèl janm solèy ou yo, yon ti lanmou.
Mwen espere ti konsèy sa yo ap kontinye ede w aksepte e pran swen sa ki pa w. Kontinye tonbe damou tout sa w ye.
E ou, ki resèt ou itilize pou gen bèl janm?
Foto: Gessica Généus